MEDDELELSE FRA KOMMISSIONEN TIL RÅDET OG EUROPA-PARLAMENTET = Status over opfølgningen til den årlige politikstrategi for 2003

INDHOLDSFORTEGNELSE

1. Indledning: fra den årlige politikstrategi til arbejdsprogrammet for 2003

2. Dialog med Europa-Parlamentet og Rådet: status og perspektiver

3. De vigtigste politiske og ressourcemæssige ændringer af den årlige politikstrategi for 2003

3.1. Et udvidet Europa

3.2. Stabilitet og sikkerhed

3.3. En bæredygtig, solidarisk økonomi

4. De vigtigste ændringer af de ressourcerammer, der er fastlagt i den årlige politikstrategi for 2003

5. Konklusioner

Teknisk bilag - liste over nøgleinitiativer og de ansvarlige herfor

1. Indledning: fra den årlige politikstrategi til arbejdsprogrammet for 2003

Kommissionens strategiske planlægnings- og programmeringscyklus (SPP) blev iværksat for første gang i 2001. Merværdien herved blev bredt anerkendt i Kommissionen, selvom der var behov for at videreudvikle og forbedre visse aspekter.

SPP-cyklussen er en politisk styret, integreret cyklus med 5 bestanddele:

* Ved processens begyndelse (februar) fastlægges prioriteter og dertil knyttede initiativer samt de overordnede ressourcerammer i den årlige politikstrategi (APS).

* På grundlag af disse rammer specificeres de detaljerede prognoser over ressourcefordelingen i det foreløbige budgetforslag (maj/juni).

* Senere på året (oktober) omsættes de politiske prioriteter i Kommissionens lovgivnings- og arbejdsprogram til en konkret handlingsplan.

* Kommissionens tjenestegrene fastlægger den operationelle programmering i deres årlige forvaltningsplaner (december), som viser sammenhængen mellem de ressourcer, der er til rådighed, og de aktiviteter og aktioner, der er planlagt på det pågældende politikområde.

* Processen afsluttes ved, at hver generaldirektør eller kontorchef udarbejder en rapport over det udførte arbejde (juli det følgende år), anvendelsen af ressourcerne og de opnåede resultater i den pågældende tjenestegren sammen med en ansvarserklæring. [1]

[1] Hvidbog om reformen af Kommissionen, aktion 82.

Et af de aspekter, som Kommissionen ønskede at styrke i den årlige politikstrategiproces, var dialogen mellem institutionerne. Det blev besluttet, at Kommissionen hvert år efter at have vedtaget den årlige politikstrategi for det følgende år skulle indlede en dialog med Europa-Parlamentet og Rådet om de prioriterede områder i den årlige politikstrategi. Herefter skal Kommissionen udarbejde en statusredegørelse, som afspejler dialogen med institutionerne før vedtagelsen af sit lovgivnings- og arbejdsprogram.

Derfor enedes Kommissionen og Europa-Parlamentet om en tidsramme og de praktiske detaljer for en dialog med Europa-Parlamentet om den årlige politikstrategi og lovgivnings- og arbejdsprogrammet. En tilsvarende dialog er efterfølgende blevet etableret med Rådet. På baggrund heraf fremlægger Kommissionens formand den årlige politikstrategi for Europa-Parlamentets formandskonference i februar, hvorefter den fremlægges for plenarsamlingen i marts som indledning på drøftelsen om Unionens tilstand. Samtidig fremlægger formanden også den årlige politikstrategi for Rådet (almindelige anliggender) i marts.

Mellem marts og juni finder der en struktureret dialog sted mellem Parlamentets udvalg og de relevante kommissærer om de politiske prioriteter for deres respektive porteføljer. I denne periode "lytter" Kommissionen - det vil sige, at Kommissionen afventer, at Parlamentet reagerer på den årlige politikstrategi. I juli vedtager Kommissionen en statusredegørelse, hvor den årlige politikstrategi ajourføres på basis af resultaterne af den interinstitutionelle dialog og under hensyntagen til eventuelle væsentlige ændringer i den årlige politikstrategis prioriteter og ressourcerammer, som blev vedtaget i februar. Endelig sendes statusredegørelsen i september til både Parlamentet og Rådet, og Kommissionens næstformand fremlægger den for Udvalgsformandskonferencen.

I Rådet drøftes prioriteterne i den årlige politikstrategi både i arbejdsgrupper og i COREPER, før Rådet (almindelige anliggender) vedtager sine konklusioner.

Eventuelle ændringer i disse prioriteter, som Kommissionen har vedtaget på grundlag af den interinstitutionelle dialog, vil efterfølgende være afspejlet i Kommissionens lovgivnings- og arbejdsprogram, der vedtages og fremsendes til Parlamentet og Rådet hvert år i oktober.

Den årlige politikstrategi for 2003 er den første, der gøres til genstand for den strukturerede dialog mellem institutionerne, hvilket giver denne strategi en helt ny dimension. Kommissionen bifalder denne forbedring af drøftelsen om fastlæggelsen af prioriteter og nøgleinitiativer for 2003 og vil også i fremtiden tage del i og udvikle denne dialog med Europa-Parlamentet og Rådet.

Statusredegørelsen er en rapport om resultatet af den strukturerede dialog med Europa-Parlamentet og Rådet og indeholder forslag til mulige ændringer af den årlige politikstrategi for 2003 som følge af enten dialogen mellem institutionerne eller andre væsentlige ændringer, der stammer fra kommissionsbeslutninger vedtaget siden februar.

2. Dialog med Europa-Parlamentet og Rådet: status og perspektiver

Efter forelæggelsen af prioriteterne i den årlige politikstrategi for Parlamentet den 27. februar begyndte den strukturerede dialog i slutningen af marts. Ved udgangen af juni havde alle kommissærer holdt møder med de relevante stående parlamentsudvalg, fremlagt nøgleinitiativerne i den årlige politikstrategi inden for deres kompetenceområde og hørt udvalgenes synspunkter om prioriteterne i den årlige politikstrategi. Der blev afholdt ca. 25 møder mellem kommissærer og udvalg mellem marts og juni. Møderne blev anset for at være nyttige, og Kommissionen bifaldt denne lejlighed til at gøre rede for og om nødvendigt præcisere sine hensigter for 2003 på bestemte politiske områder.

Generelt bifaldt og støttede parlamentsudvalgene de politiske prioriteter i den årlige politikstrategi, og kun få af de strukturerede dialogmøder resulterede i specifikke forslag til tilføjelser til eller ændringer af nøgleinitiativerne i forslaget til den årlige politikstrategi for 2003. De steder, hvor Kommissionen var enig i et forslag til ændring af nøgleinitiativer i den årlige politikstrategi, afspejles disse ændringer i listen over konkrete aktioner under pkt. 3. De fleste drøftelser omhandlede gennemførelsen af lovgivnings- og arbejdsprogrammet for 2002, aktuelle spørgsmål på et bestemt politisk område og - navnlig for 2003 - de udfordringer, som den kommende udvidelse vil afstedkomme.

Generelt var dialogen startskuddet til en ny procedure, omend der dog var enighed om, at det vil tage tid, før dette nye værktøj kan bruges effektivt til at opnå specifikke politiske resultater. Næste år er det vigtigt at sikre, at møderne afholdes inden for den afsatte tidsramme, og der skal være mere klarhed fra begge sider om indhold og formål med de strukturerede dialogmøder.

Den parallelle dialog med Rådet resulterede i, at Rådet (almindelige anliggender) tilsluttede sig prioriteterne i den årlige politikstrategi efter omfattende drøftelser og forslag fra medlemsstaterne om forskellige aspekter af prioriteterne. Formanden fremlagde den årlige politikstrategi for 2003 for Rådet (almindelige anliggender) den 11. marts 2002. I sine konklusioner bifaldt Rådet hans redegørelse og pålagde COREPER at fortsætte dialogen med Kommissionen som forberedelse til en drøftelse i Rådet (almindelige anliggender) den 13. maj 2002.

Rådets arbejdsgruppe mødtes tre gange (den 8., 22. og 29. april) for at analysere den årlige politikstrategi og få Kommissionens tjenestegrene til at tydeliggøre en række punkter, og COREPER udarbejdede med henblik på Rådet (almindelige anliggender) et udkast til konklusioner.

Rådet (almindelige anliggender) drøftede den årlige politikstrategi den 13. maj 2002. Medlemsstaterne fremsatte en række bemærkninger og forslag til de prioriteter og nøgleinitiativer, der var foreslået for 2003 i forbindelse med den dialog, der fandt sted mellem marts og maj 2002. I sine konklusioner gav Rådet udtryk for tilfredshed med de tre vigtigste prioriteter, som Kommissionen har foreslået for 2003, tog de nøgleinitiativer til efterretning, som Kommissionen havde foreslået for at fremme disse prioriteter, og opfordrede Kommissionen til at tage behørigt hensyn til medlemsstaternes bemærkninger ved udarbejdelsen af statusredegørelsen.

Rådet forbeholdt sig sin holdning til de budgetmæssige konsekvenser af prioriteterne og nøgleinitiativerne og bemærkede, at disse skulle undersøges i forbindelse med budgetprocessen.

Rådet var generelt positivt indstillet over for den mulighed, som den årlige politikstrategi frembød for dialog om strategisk planlægning og programmering, og bekræftede behovet for at styrke programmeringen af EU-aktiviteter og fastlægge politiske prioriteter i en udvidet Europæisk Union på det rette tidspunkt.

Generelt bekræftede Europa-Parlamentet og Rådet, at institutionerne i 2003 prioriterede det højest, at der blev udført et godt forberedende arbejde for at få en vellykket udvidelse. Der har dog været udtrykt nogen tvivl om, hvorvidt der er ressourcer nok til disse væsentlige bestræbelser, navnlig når den vanskelige situation vedrørende ressourcerne i 2003 til administrative udgifter under udgiftsområde 5 i budgettet tages i betragtning. Kommissionen gør atter opmærksom på, at aktiviteter, der skal gennemføres i henhold til de tre prioriteter i den årlige politikstrategi, skal modsvares af tilstrækkelige ressourcer som beskrevet i det foreløbige udkast til budget, og at Kommissionen, og at såfremt budgetmyndigheden foretager nedskæringer i disse ressourcer eller kræver andre finansieringsforanstaltninger anvendt uden de nødvendige garantier for, at de gennemføres, vil Kommissionen se sig nødsaget til at tage sine aktiviteter op til fornyet overvejelse og eventuelt skære ned på de aktioner, der planlægges gennemført under prioriteterne. Dette ville føre til alvorlige forsinkelser i gennemførelsen af udvidelsen.

Endelig er det vigtigt at understrege, at selvom Kommissionen er åben over for nye ideer til initiativer fra budgetmyndigheden, skal nye aktioner gennemgås og vil sandsynligvis betyde en mindskelse af eksisterende aktiviteter på grund af de stramme budget- og personalevilkår og som følge af bestemmelserne vedrørende aktivitetsbaseret management. Ændringer i forhold til den årlige politikstrategi for 2003 og detaljer om den praktiske gennemførelse af de nøgleinitiativer og ressourceaspekter, der er et resultat af den interinstitutionelle dialog, og kommissionsbeslutningerne beskrives nedenfor.

3. De vigtigste politiske og ressourcemæssige ændringer af den årlige politikstrategi for 2003

Kommissionens vigtigste prioritet er fortsat at gøre udvidelsen til et vellykket projekt. Derfor er udvidelsen, som allerede i indeværende år har været en politisk prioritet, fortsat den centrale prioritet for 2003. Der er desuden valgt to prioriteter, der er tæt forbundne: stabilitet og sikkerhed, der er et udtryk for Europas nye kontinentale ansvar efter udvidelsen, og en bæredygtig, solidarisk økonomi som det socioøkonomiske og miljømæssige grundlag, et udvidet Europa skal bygges på.

Den senere tids oversvømmelser i Tyskland, Østrig og nogle af kandidatlandene har fået Kommissionen til at foreslå, at der etableres en solidaritetsmekanisme og træffes andre supplerende foranstaltninger for hurtigt at kunne yde hjælp til ofrene for naturkatastrofer.

Kommissionen skal være bedre til at formidle disse prioriteter til borgerne. Derfor har den udarbejdet en meddelelse om en informationsstrategi for den Europæiske Union, hvor den fastlægger udvalgte emner inden for de politiske prioritetsområder, hvor der vil blive gjort en yderligere indsats for at formidle information til borgerne. Derudover er der iværksat en særskilt og specifik informationsstrategi for udvidelsen. Disse emner er udvalgt efter drøftelser med Rådet og Parlamentet.

3.1. Et udvidet Europa

Både Europa-Parlamentet og Rådet har udtrykt støtte til den centrale prioritet for 2003. Kommissionen har på baggrund af drøftelser med og bemærkninger fra de to institutioner besluttet at give spørgsmålet om en styrkelse af kandidatlandenes administrative og retlige kapacitet en mere fremtrædende plads, ikke mindst på områderne fødevaresikkerhed og forvaltning af EU-midler, og samtidig være mere opmærksom på nukleare sikkerhedsspørgsmål i kandidatlandene. Der vil også være særlig opmærksomhed om kommunikationspolitikken i de fremtidige og nuværende medlemsstater, så borgerne kan se, hvorfor udvidelsen er nødvendig, og hvilke fordele, de vil få af den.

Det vil kræve en hidtil uset indsats at gøre udvidelsen vellykket. Som EU's udøvende instans og traktaternes vogter befinder Kommissionen sig i forreste række i gennemførelsen af EU's politikker efter udvidelsen. Kommissionen skal derfor som de andre institutioner fortsat forbedre sine forvaltnings- og arbejdsmetoder, navnlig ved i højere grad at koncentrere ressourcerne om væsentlige aktiviteter.

I sin meddelelse "Kommissionens aktiviteter og menneskelige ressourcer i Den Europæiske Union efter udvidelsen" [2] gav Kommissionen sin vurdering af udvidelsens betydning for sine aktiviteter og menneskelige ressourcer for perioden 2003-2008, hvor den havde valgt et scenarie med op til 10 ansøgerlande, som kunne tiltræde Unionen i 2004.

[2] KOM(2002)311 endelig udg. af 5. juni 2002.

Fra tiltrædelsens første dag skal Kommissionen kunne gennemføre gældende fællesskabsret i det udvidede Europa. I de fleste tilfælde vil arbejdsbyrden allerede fra første dag blive væsentligt forøget, da Kommissionen får til opgave at forvalte EF-politikker og -programmer og kontrollere EU-lovgivningen for 25 lande i stedet for 15. Kun hvis Kommissionen i 2003 får de nødvendige midler til at forberede sig, kan den være klar til udvidelsen i 2004.

Derfor har Kommissionen, inden for rammerne af beslutningen om sin årlige politikstrategi for 2003, vurderet sit behov for menneskelige ressourcer i 2003, for at udvidelsen kan forberedes ordentligt. I denne vurdering er alle mulighederne for omrokeringer af personalet taget i betragtning. På grundlag heraf har Kommissionen derfor anmodet om, at der ansættes 500 eksterne medarbejdere, som skal sikre, at gældende fællesskabsret gennemføres korrekt fra tiltrædelsens første dag. Ansættelsen af 500 eksterne medarbejdere dækker i første omgang det behov for yderligere menneskelige ressourcer, der er anmodet om i ovennævnte meddelelse.

a) Målsætninger:

I lyset af drøftelserne med institutionerne har Kommissionen inden for rammerne af den årlige politikstrategi for 2003 fastlagt følgende nøglemålsætninger for 2003:

* At forberede de kommende medlemsstater på at påtage sig det fulde ansvar, der følger med tiltrædelsen.

* At garantere, at Kommissionen vil opfylde alle sine forpligtelser fra tiltrædelsens første dag med hensyn til anvendelsen af EU's lovgivning, politikker og programmer og de foranstaltninger, der er nødvendige for at modtage de nye medlemsstater.

* At gennemføre en gennemgribende nytænkning af Fællesskabets politikker, som afspejler den kvalitative dimension af den mest betydningsfulde udvidelse i europæisk integrationshistorie.

b) Nøgleinitiativer

For at opnå dette er der fastlagt adskillige nøgleinitiativer i den årlige politikstrategi for 2003. Inden for rammerne af disse nøgleinitiativer og efter den interinstitutionelle dialog fremlægger Kommissionen følgende hovedpunkter:

1. Overvågning af underskrivelsen og ratificeringen af tiltrædelsestraktaterne, så de kandidatlande, med hvem forhandlingerne afsluttes i 2002, kan opnå medlemskab i 2004 og deltage i valget til Europa-Parlamentet som medlemmer:

* Fremlæggelse af Kommissionens udtalelse om ansøgningerne om tiltrædelse af EU

* Ajourføring af partnerskaberne med Bulgarien, Rumænien og Tyrkiet

* Forhandling om alle strukturfondenes interventioner, så det sikres, at nye medlemmer anvender ressourcerne optimalt ved tiltrædelsen

* Støtte til at forene de to cypriotiske samfund, når der er indgået en politisk aftale.

2. Styrkelse af kommende medlemsstaters administrative og retlige kapacitet gennem:

* Styrkelse af kandidatlandenes administrative og retlige kapacitet gennem konkrete foranstaltninger (partnerskaber og specifikke projekter)

* Foranstaltninger til sikring af indførelse af fællesskabsstandarder for fødevaresikkerhed

* Mobilisering af de nødvendige investeringer i kandidatlandene, så de kan deltage på lige vilkår i de transeuropæiske net, og sikring af, at det indre marked fungerer tilfredsstillende

* Foranstaltninger til sikring af gennemførelsen af den institutionelle og administrative proces med henblik på en dygtig forvaltning og effektiv udnyttelse af strukturfondene.

3. Forberedelse af anvendelsen af Fællesskabets lovgivning, programmer og overvågningsprocedurer samt den åbne samordningsmetode i de nye medlemsstater, herunder:

* Indarbejde revisionen af kandidatlandenes økonomi-, beskæftigelses- og miljøpolitikker i forårets sammenfattende beretning for 2003 og følge op på fremskridtene

* Knytte kandidatlandene til Fællesskabets forskningsprogram inden 2003

* Sikre kandidatlandenes deltagelse i eEurope-handlingsplanen

* Træffe foranstaltninger til sikring af fælles standarder for nuklear sikkerhed i Den Europæiske Union.

4. Forberede den konkrete gennemførelse af den fælles landbrugspolitik i de kommende medlemsstater, navnlig gennem:

* Tekniske tilpasninger af landbrugslovgivningen

* Udarbejdelse af programmer for udvikling af landdistrikterne med henblik på at iværksætte dem lige fra starten af 2004.

5. Gradvist indføre de nødvendige strukturer, så Fællesskabets bedrageribekæmpelsesordninger også omfatter kandidatlandene, navnlig:

* Sikring af, at kandidatlandene træffer de nødvendige forholdsregler, så de bliver i stand til at forvalte toldunionen

* Styrkelse af de relevante strukturer for bedrageriforebyggelse og -kontrol og udbygning af udveksling inden for og uddannelse i beskyttelse af EU's finansielle og økonomiske interesser.

6. Intensivere og afslutte de administrative og sprogmæssige forberedelser til udvidelsen ved at:

* Færdiggøre traktaterne til udgivelse

* Fortsætte konsolideringen af lovgivningen og starte kodificeringen på de eksisterende sprog. Udgive gældende fællesskabsret på de nye officielle sprog

* Indlede de administrative forberedelser til udvælgelse, ansættelse og integration af tjenestemænd fra de nye medlemsstater i Kommissionen.

7. Fortsætte gennemførelsen af den administrative reform af Kommissionen for at sikre en effektiv modernisering af Kommissionen inden 2004.

8. Fortsætte revisionen af de vigtigste fællesskabspolitikker, de dermed forbundne procedurer og deres indvirkning, så der dannes et grundlag for udarbejdelse af en meddelelse fra Kommissionen i 2004 om de vigtigste perspektiver for udviklingen af politikker i et udvidet EU og de fremtidige finansielle rammer efter 2006.

9. Bidrage til arbejdet i Konventet om de fremtidige institutionelle rammer for et udvidet EU.

3.2. Stabilitet og sikkerhed

Både Europa-Parlamentet og Rådet bifaldt denne prioritet, som gav anledning til en frugtbar dialog mellem institutionerne. Navnlig Europa-Parlamentet understregede behovet for at sikre den rette balance mellem på den ene side de foranstaltninger, som skal øge sikkerheden, og på den anden side respekten for de grundlæggende rettigheder, især i forhold til indvandringspolitik og strafferet. Både Europa-Parlamentet og Rådet fremhævede, at behovet for stærke ydre grænser for at bekæmpe ulovlig indvandring til EU skulle opvejes af en reel indvandringspolitik for Fællesskabet. Europa-Parlamentet understregede også faren ved at sammenkæde udviklingsbistanden med tredjelandenes vilje til at samarbejde med EU på dette område.

a) Målsætninger

I lyset af drøftelserne med institutionerne har Kommissionen inden for rammerne af den årlige politikstrategi for 2003 fastlagt følgende nøglemålsætninger for 2003:

* Gøre store fremskridt hen imod etableringen af et europæisk område med frihed, sikkerhed og retfærdighed, som det blev fastlagt af Det Europæiske Råd i Laeken og Sevilla, og navnlig:

- Gradvist udvikle et integreret europæisk system med grænsekontrol for at sikre det udvidede EU's ydre grænser, styrke den fælles visumpolitik og forbedre politi- og retssamarbejdet for at bekæmpe kriminalitet, herunder terrorisme.

- Fremme rettidig vedtagelse i Rådet af de af Kommissionen foreslåede lovgivningsmæssige foranstaltninger til oprettelse af et område med frihed, sikkerhed og retfærdighed, navnlig i henseende til etableringen af fælles europæiske indvandrings- og asylpolitikker i overensstemmelse med de tidsfrister, som Det Europæiske Råd fastsatte i Sevilla.

- Sikre, at de nødvendige sikkerhedsforanstaltninger modsvares af en sikring af respekten for grundlæggende rettigheder og frihedsrettigheder samt fremme lettere adgang til retssystemet.

* Øge transportsikkerheden og sikkerheden i forbindelse med informations- og kommunikationsnet og beskyttelse af civilbefolkningen.

* Arbejde for fred og stabilitet ved det udvidede EU's ydre grænser og udenfor.

* Reagere effektivt på kriser, hvis freden trues.

* Udvikle mekanismer, der skal øge kontakten og forståelsen mellem mennesker og kulturer i Europa og i andre dele af verden.

b) Nøgleinitiativer

For at opnå dette er der fastlagt adskillige nøgleinitiativer i den årlige politikstrategi for 2003. Inden for rammerne af disse nøgleinitiativer og den interinstitutionelle dialog har Kommissionen opstillet følgende hovedpunkter:

1. Lovgivningsmæssige og ikke-lovgivningsmæssige foranstaltninger med henblik på at gøre yderligere fremskridt hen imod et integreret europæisk grænsekontrolsystem, herunder foranstaltninger til bekæmpelse af illegal indvandring, i overensstemmelse med det program, som blev vedtaget af Det Europæiske Råd i Sevilla:

* Lovgivningsmæssige foranstaltninger til revision og konsolidering af de regler, der er fastlagt i den fælles håndbog om ydre grænser

* Foranstaltninger til videreudvikling af den fælles visumpolitik og navnlig oprettelse af et fælles visumidentifikationssystem

* Undersøge de retlige, institutionelle og budgetmæssige følger af byrdefordelingen ved kontrol med de ydre grænser og udvikling af en fælles uddannelse for grænsemyndighederne

* Etablere et hurtigt varslingssystem ved illegal indvandring og menneskehandel.

2. Foreslå foranstaltninger til løsning af problemerne med finansiering af terrorisme, bekæmpe korruption, gøre det lettere at gennemføre straffesagsdomme effektivt i EU og bidrage til at bekæmpe og forebygge kriminalitet og terrorisme, samtidig med at det sikres, at der er balance mellem disse foranstaltninger og foranstaltninger, som skal beskytte den enkeltes rettigheder:

* Rammebeslutning om fastfrysning og konfiskation af midler fra enheder, der kontrolleres af fysiske personer, som er involveret i finansiering af terrorhandlinger, for at sikre at lovlige forretningsaktiviteter ikke anvendes til at finansiere terrorisme

* Rammebeslutning om fastsættelse af fælles standarder for proceduremæssige garantier for personer, der er anklaget i strafferetlige sager i EU.

3. Fremsætte yderligere forslag til foranstaltninger til konsolidering af fælles europæiske indvandrings- og asylpolitikker, herunder flere midler til Den Europæiske Flygtningefond og et bedre samarbejde med tredjelande om migration:

* Etablere et EF-handlingsprogram, der tilskynder til integration af tredjelandsstatsborgere, som opholder sig lovligt i EU

* Oprette et instrument relateret til en "one-stop-shop" til behandling af asylansøgninger i medlemsstaterne.

4. Styrke håndhævelsen af direktiverne til bekæmpelse af hvidvaskning af penge, gennemføre de foranstaltninger om betalingssystemer, som blev varslet i handlingsplanen for forebyggelse af svig, og forbedre samarbejdet mellem de finansielle efterforskningsafdelinger:

* Vurdere de eksisterende foranstaltninger under den tredje søjle til bekæmpelse af økonomisk kriminalitet og undersøge behovet for et EU-system til bekæmpelse af hvidvaskning af penge, der omfatter meget store kontantbetalinger.

5. Opfølgning på grønbogen om beskyttelse af Den Europæiske Unions finansielle og økonomiske interesser og oprettelse af en europæisk anklagemyndighed.

6. Sikre effektiv gennemførelse af Kommissionens sikkerhedsbestemmelser.

7. Forbedre sikkerheden inden for transport, energi, folkesundhed samt informations- og kommunikationsnet:

* Etablere fælles EU-normer for sikkerheden på kernekraftværker og forbedre beskyttelsen af civilbefolkningen gennem lovgivningsmæssige forslag og andre initiativer og sørge for sikker transport, behandling og bortskaffelse af nukleart affald

* Fremsætte forslag om en forordning om oprettelse af et europæisk center for sygdomskontrol

* Nedsætte en taskforce for internetsikkerhed.

8. Bidrage væsentligt til at løse konflikten i Mellemøsten og udvikle Middelhavspartnerskabet, navnlig ved at videreføre Barcelona-processen, fokusere på at fremme reformer, økonomisk samarbejde og investeringer i regionen og fortsat effektivisere MEDA.

9. Udvikle associerings- og stabiliseringsprocessen på Balkan og fremme samarbejdet med Rusland og de nye uafhængige stater:

* Forhandle en stabiliserings- og associeringsaftale på plads med Albanien.

10. Støtte den genopbygningsproces, som ledes af Afghanistans repræsentative regering, både økonomisk og politisk.

11. Styrke den hurtige reaktionsmekanisme og tage aktivt del i en fælles udenrigs- og sikkerhedspolitik og den civile del af den fælles sikkerheds- og forsvarspolitik.

12. Iværksætte Erasmus World-programmet med henblik på at forbedre kvaliteten af højere uddannelse og fremme den tværkulturelle forståelse gennem et samarbejde med tredjelande (2004-2008).

3.3. En bæredygtig, solidarisk økonomi

Europa-Parlamentet og Rådet har fremsat en række synspunkter om denne prioritet. Kommissionen er enig i, at navnlig følgende punkter er vigtige: indarbejdelse af ligestillingsaspektet, som er en væsentlig del af den bæredygtige udvikling, fokuseringen på de miljømæssige, sociale og økonomiske konsekvenser af ny lovgivning gennem indførelse af konsekvensanalyser, øgede samlede investeringer i europæisk forskning, samt nødvendigheden af at bekæmpe fattigdom gennem bedre konfliktforebyggelse, regionale handelsaftaler og særlig hensyntagen til Afrika og de mindst udviklede lande generelt.

a) Målsætninger

I lyset af drøftelserne med institutionerne har Kommissionen inden for rammerne af den årlige politikstrategi for 2003 fastlagt følgende nøglemålsætninger for 2003:

* At fremskynde gennemførelsen af Lissabon-strategien, herunder fremme et videnbaseret samfund, styrke det indre marked for tjenesteydelser (finansielle tjenesteydelser, energi, transport, telekommunikation osv.), fjerne skatteforvridninger og fremme en aktiv beskæftigelsespolitik.

* At fastholde stabilitetsorienterede makroøkonomiske politikker.

* At fremme bæredygtig udvikling og styrke den sociale og økonomiske samhørighed og afveje disse i forhold til miljømæssige, sociale og økonomiske hensyn.

* At sikre, at globaliseringens positive resultater fordeles ligeligt mellem og i landene, og at arbejde for en mere retfærdig fordeling af ressourcerne mellem nord og syd, samtidig med at de kulturelle forskelle og den miljømæssige arv respekteres.

b) Nøgleinitiativer

For at opnå dette er der fastlagt adskillige nøgleinitiativer i den årlige politikstrategi for 2003. Inden for rammerne af disse nøgleinitiativer og efter den interinstitutionelle dialog har Kommissionen opstillet følgende hovedpunkter:

1. Foranstaltninger til endelig gennemførelse af det indre marked for tjenesteydelser gennem foranstaltninger til fjernelse af hindringerne for levering og anvendelse af tjenesteydelser, som både virksomheder og forbrugere kan få gavn af, navnlig på energi-, transport- og telekommunikationsområdet, og nå til endelig enighed om de vigtigste foranstaltninger vedrørende handlingsplanen for finansielle tjenesteydelser:

* Meddelelse om de vigtigste resultater, der er sket på det indre marked siden 1992, i forbindelse med tiårsjubilæet for det indre marked, med særlig fokus på de fordele som de europæiske borgere har haft heraf

* Gennemførelse af det nye rammeprogram "Intelligent energi i Europa"

* Gennemførelse af de resterende aktioner i handlingsplanen for finansielle tjenesteydelser

* Gennemførelse og forvaltning af de nye lovgivningsmæssige rammer for elektroniske kommunikationstjenester (herunder frekvensforvaltning)

* Grønbog, der igangsætter en debat om vores rolle i forbindelse med sikring af bred adgang til tjenester af høj kvalitet af almen interesse for borgerne.

2. Foranstaltninger til styrkelse af konkurrenceforholdene på det indre marked, navnlig inden for statsstøtte og beskatning, så forbrugerne tør foretage transaktioner på tværs af grænserne, og sikring af en fortsat udbygning af transeuropæiske transport- og energinet:

* Gennemførelse af nye foranstaltninger til sikring af en effektiv håndhævelse af konkurrencereglerne og reglerne for statsstøtte, navnlig inden for post- og energisektorerne

* Grønbog om iværksættere, der skal stimulere diskussionen om Europas konkurrenceevne, og foranstaltninger til sikring af koordinering af nationale skattesystemer

* Forslag til direktiv om fair handel

* Foranstaltninger til samordning af de nationale skattesystemer

* Lovgivningsmæssige og ikke-lovgivningsmæssige foranstaltninger, som skal tilpasse momssystemet til den moderne økonomi, navnlig eCommerce

* Omkostningsrelaterede skatteforanstaltninger, som skal støtte en bæredygtig udvikling, navnlig i forbindelse med miljø-, transport- og energipolitikkerne.

3. Initiativer, der skal forbedre samordningen af de økonomiske politikker, navnlig budgetpolitikkerne, så det sikres, at Den Økonomiske og Monetære Union fungerer effektivt:

* Foranstaltninger til forbedring af den politiske samordning mellem medlemsstaterne, for så vidt angår vurderinger af offentlige finanser, integrerede finansielle system- og strukturpolitikker og overvågning af gennemførelsen af fælles standarder for de økonomiske politikker

* Gennemførelse af den nye, forenklede proces til samordning af de økonomiske politikker.

4. Initiativer, som skal fremme det videnbaserede samfund, navnlig gennem udvikling og gennemførelse af en integreret strategi for et europæisk videnområde:

* Gennemførelse af et fælles arbejdsprogram fra Kommissionen og Rådet om målsætninger for uddannelses- og erhvervsuddannelsessystemerne i Europa

* Gennemførelse af "Informationssamfundet for alle", navnlig gennem eEurope 2005

* Foranstaltninger til udvikling af god praksis i forbindelse med livslang uddannelse og eLearning

* Foranstaltninger til forøgelse af forskningsudgifterne med 3% af EU's BNP i 2010, navnlig gennem øgede private investeringer og gennem en handlingsplan, som skal fremme investering i forskning

* Iværksættelse af det sjette rammeprogram for forskning og teknologisk udvikling

* Gennemførelse af en handlingsplan om bioteknologi

* Vedtagelse og gennemførelse af et nyt handlingsprogram om eLearning, hvor nye teknologier skal anvendes i den almene uddannelse og erhvervsuddannelserne.

5. Foranstaltninger til sikring af bæredygtighed og sammenhæng i en række vigtige politikker, især landbrug (midtvejsundersøgelse af den fælles landbrugspolitik), fiskeri, transport, energi, samhørighedspolitikken og strukturfondene (tredje rapport om samhørighedspolitikken), fødevaresikkerhed og offentlige finanser i Den Monetære Union samt effektiv opfølgning af konklusionerne fra Göteborg samt forbedring af gennemførelsen af miljølovgivningen på fællesskabsplan:

* Ud over midtvejsundersøgelsen af den fælles landbrugspolitik undersøges andre sektorer. Det gælder vin, sukker, olivenolie, tobak, bomuld og muligvis også andre produkter. Kommissionen vil fremlægge en meddelelse for de andre institutioner, som senere vil blive efterfulgt af lovforslag

* Lovforslag og foranstaltninger til gennemførelse af reformen af fiskeripolitikken, f.eks. oprettelse af de første regionale rådgivende råd, etablering af en fælles fiskeriinspektionsstruktur, etablering af flerårige forvaltningsplaner for visse større fiskebestande og forslag til nødvendige foranstaltninger til gennemførelse af den nye flådepolitik

* Den tredje samhørighedsrapport inden udgangen af 2003, herunder de fornødne lovforslag om strukturfondene efter 2006

* Gennemførelse af lovgivningsmæssige rammer for fødevaresikkerhed og forslag til en forordning om anprisninger af fødevarers ernærings- og sundhedsmæssige og funktionelle egenskaber

* Fastlæggelse og gennemførelse af de syv tematiske strategier i det sjette miljøhandlingsprogram

* Lovforslag til en ny kemikaliestrategi og færdiggørelse af foranstaltninger til nedbringelse af risikoen ifølge gældende regler for farlige stoffer.

6. Gennemførelse af Cotonou-aftalen med henblik på effektivt at afhjælpe fattigdoms-, sundheds- og uddannelsesproblemer i Afrika og sikre effektiv gennemførelse af vore samarbejds- og partnerskabsaftaler, hvor fattigdomsbekæmpelse prioriteres:

* Endelig udformning af AVS-partnerskabsaftalerne og gennemførelse af programmer. Gennemførelse af et program for bekæmpelse af smitsomme sygdomme.

7. Intensivering af Doha-handelsrundeforhandlingerne med henblik på afslutning heraf inden udgangen af 2004. De bilaterale forhandlinger videreføres med Mercosur, de afrikanske og vestindiske lande og stillehavslandene, Samarbejdsrådet for Golfstaterne samt Middelhavslandene. Etablering af samhørighed mellem Den Europæiske Unions politikker for de eksterne forbindelser og udviklingspolitikkerne på en måde, der sikrer den rette balance mellem vores handelsinteresser og de bedste udviklings- og miljøresultater.

8. Gennemførelse af den social- og arbejdsmarkedspolitiske dagsorden gennem en kombination af alle fællesskabsinstrumenter (den åbne koordinationsmetode, lovgivning, den sociale dialog og støtte via strukturfondene) med henblik på at opfylde de strategiske målsætninger, der blev opnået enighed om på Det Europæiske Råd i Lissabon:

* Vedtagelse af en meddelelse om midtvejsundersøgelsen af den social- og arbejdsmarkedspolitiske dagsorden

* Faktisk gennemførelse af den åbne koordinationsmetode gennem vedtagelse af en forbedret beskæftigelsespakke, en anden fælles rapport om social integration og indførelse af denne arbejdsmetode på pensionsområdet

* Hensigtsmæssig opfølgning på den igangværende høring blandt arbejdsmarkedets parter vedrørende traktatens artikel 138 om beskyttelse af arbejdstagerne mod offentliggørelse af personoplysninger, sociale aspekter af virksomhedsomstruktureringer og overførsel af tillægspensioner.

9. Effektiv anvendelse af det nye konsekvensanalyseværktøj, så der opnås bedre lovgivning og fremskridt hen imod en bæredygtig udvikling.

10. Forberedelse af etableringen af en finansiel mekanisme for bistand til ofre for naturkatastrofer.

* Gennemførelsesforanstaltningerne i forbindelse med initiativet fastlægges og et skøn over udgifterne hertil foretages i løbet af september 2002. Dette forelægges for budgetmyndigheden inden for rammerne af arbejdsprogrammet for 2003.

4. De vigtigste ændringer af de ressourcerammer, der er fastlagt i den årlige politikstrategi for 2003

På ressourcesiden er de rammer, der er fastlagt i den årlige politikstrategi, beskrevet i det foreløbige budgetforslag (FBF). Hvad angår menneskelige ressourcer, er der ingen væsentlige ændringer. Generelt er der ingen ændringer i de rammer, der er fremlagt i den årlige politikstrategi og beskrevet i detaljer i FBF sammen med en række mindre ændringer. Med hensyn til udvidelsesprioriteten fremlagde Kommissionen i april en meddelelse om udvidelsens virkning på Kommissionens aktiviteter og menneskelige ressourcer, hvor det blev anslået, at behovet for menneskelige ressourcer ville stige med 3900 medarbejdere i perioden 2003-2008. Ud af dette samlede antal bliver de 500 eksterne medarbejdere, der blev anmodet om i den årlige politikstrategi og FBF for 2003, den første tilførelse af ressourcer, der er behov for til forberedelserne i året før udvidelsen.

De stramme budgetlofter i forbindelse med udgiftsområde 5 gør det nødvendigt at koncentrere de menneskelige ressourcer, der er afsat til denne opgave i 2003, på de vigtigste aktiviteter og opgaver. Derfor forudser Kommissionen, at de 500 eksterne medarbejdere, der er anmodet om for 2003, skal fordeles på de tre store grupper af aktiviteter, som Kommissionen vurderer er vigtige for en vellykket udvidelse:

- Gennemførelse af strukturfondene og den fælles landbrugspolitik: For at gennemføre strukturprogrammerne og den fælles landbrugspolitik så tidligt som muligt i 2004 forudsættes det, at der findes programmer og støtte til oprettelsen af de nødvendige administrative strukturer (forvaltning og kontrol) i ansøgerlandene.

- Fuldstændig gennemførelse af gældende fællesskabsret: Det arbejde, der er udført i førtiltrædelsesfasen, viser, at det bliver en særlig stor udfordring at gennemføre gældende fællesskabsret vedrørende konkurrence, sundhed og forbrugerbeskyttelse, miljø og bedrageribekæmpelse, og disse områder skal underkastes kontrol fra udvidelsens første dag.

- De lovgivningsmæssige og sproglige rammer: Gældende fællesskabsret skal udgives på EU's nye sprog (op til 10 sprog), oversættelses- og tolkeopgaverne vil blive øget fra 2003, og de berørte tjenestegrene skal forberede sig på at arbejde effektivt inden for udvidede sproglige rammer fra tiltrædelsens første dag.

Det er absolut nødvendigt at få ansat 500 eksterne medarbejdere i 2003, hvoraf de fleste skal være statsborgere fra ansøgerlandene, for at kunne gennemføre en effektiv forberedelse af udvidelsen.

Kommissionen understreger, at det er absolut nødvendigt at sørge for, at den i 2003 får de nødvendige finansielle midler til at dække udgifterne til 500 medarbejdere, som skal forberede udvidelsen. Kun hvis Kommissionen får tilstrækkelige bevillinger allerede i 2003 til ansættelse af personale med henblik på udvidelsen, vil den være i stand til at garantere, at udvidelsen forberedes ordentligt, og at gældende fællesskabsret anvendes i de tiltrædende lande i fuldt omfang fra dag ét.

Hvad angår de finansielle ressourcer, skal der nævnes to vigtige begivenheder: For det første er der som et første skridt blevet oprettet en Euro-Med-facilitet inden for MEDA-programmet i stedet for den Euro-Middelhavsbank, der er beskrevet i den årlige politikstrategi, og for det andet vedtog Kommissionen i forbindelse med reformen af den fælles fiskeripolitik den 28. maj en reformforslagspakke, hvis vigtigste indvirkning på budgettet er, at der mellem 2003 og 2006 kræves 272 mio. EUR til nedbringelse af fiskeriflåden. Der kan findes omkring 240 mio. EUR under udgiftsområde 2 gennem omprogrammering, mens det i 2003 vil være nødvendigt at anvende fleksibilitetsinstrumentet til dækning af det resterende beløb (32 mio. EUR).

5. Konklusioner

Denne opfølgning på den årlige politikstrategi for 2003 er det første dokument af sin art, og det bekræfter, at den strategiske planlægnings- og programmeringsproces til stadighed udvikler sig både internt og i forhold til de andre institutioner. Den strukturerede dialog med Europa-Parlamentet og Rådet er et positivt skridt hen imod fastlæggelsen af politiske prioriteter for EU som helhed. I det fremtidige arbejde skal der dog tages ved lære af de erfaringer, der er gjort i forbindelse med disse indledende bestræbelser.

Det vigtigste resultat, der kan uddrages af disse drøftelser, er, at de tre institutioner er enige om de politiske prioriteter for 2003. En vigtig slutning, man kan drage af dette dokument, er dog, at de nødvendige ressourcer skal stilles til rådighed, for at de aktioner, som er fastlagt under nøgleprioriteterne, kan gennemføres. I denne henseende skal det bemærkes, at Parlamentet og Rådet under førstebehandlingen af budgettet gav udtryk for en negativ holdning til Kommissionens forslag om, at den ganske undtagelsesvis kunne gøre brug af fleksibilitetsinstrumentet for at finansiere dette personalebehov i overgangsåret 2003. Dette afslag er af en så alvorlig karakter, at spørgsmålet straks bør tages op igen til særlig overvejelse.

Kommissionen understreger, at det nu er vigtigt at sikre passende finansiering i 2003 af udgifterne til ansættelse af 500 medarbejdere, som er det absolutte minimum til forberedelse af udvidelsen. Uden dette supplerende personale vil Kommissionen ikke længere være i stand til at garantere, at udvidelsen bliver ordentlig forberedt, eller at gældende fællesskabsret kan anvendes i fuldt omfang fra tiltrædelsens første dag.

Hvis Den Europæiske Union virkelig ønsker, at udvidelsen skal finde sted i 2004, må Kommissionen ikke unddrages det personale, der anses for at være nødvendigt for at opfylde alle forpligtelserne over for de nye medlemsstater fra tiltrædelsens første dag.

Med dette for øje bør budgetmyndigheden og Kommissionen sammen undersøge alle muligheder for at tilvejebringe midlerne til at finansiere disse stillinger, og herunder i 2002 at foregribe visse administrative udgifter (frontloading) og så vidt muligt stille supplerende bevillinger til rådighed ved hjælp af overførsler mellem institutionerne. Kommissionen vil yde den nødvendige politiske indsats for at sikre såvel Rådets og Parlamentets som kandidatlandenes opbakning hertil.

Teknisk bilag - liste over nøgleinitiativer og de ansvarlige herfor

Et udvidet Europa

1. Overvågning af underskrivelsen og ratificeringen af tiltrædelsestraktaterne, så de kandidatlande, med hvem forhandlingerne afsluttes i 2002, kan opnå medlemskab i 2004 og deltage i valget til Europa-Parlamentet som medlemmer:

* Fremlæggelse af Kommissionens udtalelse om ansøgningerne om tiltrædelse af EU (GD ELARG/VERHEUGEN)

* Ajourføring af partnerskaberne med Bulgarien, Rumænien og Tyrkiet (GD ELARG/VERHEUGEN)

* Forhandling om alle strukturfondenes interventioner, så det sikres, at nye medlemmer anvender ressourcerne optimalt ved tiltrædelsen (GD REGIO/BARNIER, GD EMPL/DIAMANTOPOULOU OG GD AGRI/FISH/FISCHLER)

* Støtte til at forene de to cypriotiske samfund, når der er indgået en politisk aftale (GD ELARG/VERHEUGEN OG GD REGIO/BARNIER).

2. Styrkelse af kommende medlemsstaters administrative og retlige kapacitet gennem:

* Styrkelse af kandidatlandenes administrative og retlige kapacitet gennem konkrete foranstaltninger (partnerskaber og specifikke projekter) (GD ELARG/VERHEUGEN OG GD JAI/VITORINO)

* Foranstaltninger til sikring af indførelse af fællesskabsstandarder for fødevaresikkerhed (GD SANCO/BYRNE)

* Mobilisering af de nødvendige investeringer i kandidatlandene, så de kan deltage på lige vilkår i de transeuropæiske net, og sikring af, at det indre marked fungerer tilfredsstillende (GD TREN/DE PALACIO, GD REGIO/BARNIER OG GD ELARG/VERHEUGEN)

* Foranstaltninger til sikring af gennemførelsen af den institutionelle og administrative proces med henblik på en dygtig forvaltning og effektiv udnyttelse af strukturfondene (GD REGIO/BARNIER).

3. Forberedelse af anvendelsen af Fællesskabets lovgivning, programmer og overvågningsprocedurer samt den åbne samordningsmetode i de nye medlemsstater, herunder:

* Indarbejde revisionen af kandidatlandenes økonomi-, beskæftigelses- og miljøpolitikker i forårets sammenfattende beretning for 2003 og følge op på fremskridtene (SG/FORMANDEN, GD ECFIN/SOLBES, GD EMPL/DIAMANTOPOULOU, GD ENV/WALLSTRÖM, GD EAC/REDING , GD TREN/DE PALACIO OG GD ENTR/LIIKANEN)

* Knytte kandidatlandene til Fællesskabets forskningsprogram inden 2003 (GD RTD/BUSQUIN)

* Sikre kandidatlandenes deltagelse i eEurope-handlingsplanen (GD INFSO/LIIKANEN)

* Træffe foranstaltninger til sikring af fælles standarder for nuklear sikkerhed i Den Europæiske Union (GD TREN/DE PALACIO OG GD ELARG/VERHEUGEN).

4. Forberede den konkrete gennemførelse af den fælles landbrugspolitik i de kommende medlemsstater, navnlig gennem:

* Tekniske tilpasninger af landbrugslovgivningen (GD AGRI/FISCHLER)

* Udarbejdelse af programmer for udvikling af landdistrikterne med henblik på at iværksætte dem lige fra starten af 2004 (GD AGRI/FISCHLER).

5. Gradvist indføre de nødvendige strukturer, så Fællesskabets bedrageribekæmpelsesordninger også omfatter kandidatlandene, navnlig:

* Sikring af, at kandidatlandene træffer de nødvendige forholdsregler, så de bliver i stand til at forvalte toldunionen (GD TAXUD/BOLKESTEIN)

* Styrkelse af de relevante strukturer for bedrageriforebyggelse og -kontrol og udbygning af udveksling inden for og uddannelse i beskyttelse af EU's finansielle og økonomiske interesser (OLAF/SCHREYER).

6. Intensivere og afslutte de administrative og sprogmæssige forberedelser til udvidelsen ved at:

* Færdiggøre traktaterne til udgivelse (OPOCE/REDING)

* Fortsætte konsolideringen af lovgivningen og starte kodificeringen på de eksisterende sprog. Udgive gældende fællesskabsret på de nye officielle sprog (SDT/SCIC/KINNOCK, OPOCE/REDING OG LS/FORMANDEN)

* Indlede de administrative forberedelser til udvælgelse, ansættelse og integration af tjenestemænd fra de nye medlemsstater i Kommissionen (GD ADMIN/KINNOCK).

7. Fortsætte gennemførelsen af den administrative reform af Kommissionen for at sikre en effektiv modernisering af Kommissionen inden 2004 (ALLE GD'ER/ALLE KOMMISSÆRER).

8. Fortsætte revisionen af de vigtigste fællesskabspolitikker, de dermed forbundne procedurer og deres indvirkning, så der dannes et grundlag for udarbejdelse af en meddelelse fra Kommissionen i 2004 om de vigtigste perspektiver for udviklingen af politikker i et udvidet EU og de fremtidige finansielle rammer efter 2006 (ALLE GD'ER/ALLE KOMMISSÆRER).

9. Bidrage til arbejdet i Konventet om de fremtidige institutionelle rammer for et udvidet EU (SG/FORMANDEN, BARNIER OG VITORINO).

Stabilitet og sikkerhed

1. Lovgivningsmæssige og ikke-lovgivningsmæssige foranstaltninger med henblik på at gøre yderligere fremskridt hen imod et integreret europæisk grænsekontrolsystem, herunder foranstaltninger til bekæmpelse af illegal indvandring, i overensstemmelse med det program, som blev vedtaget af Det Europæiske Råd i Sevilla:

* Lovgivningsmæssige foranstaltninger til revision og konsolidering af de regler, der er fastlagt i den fælles håndbog om ydre grænser (GD JAI/VITORINO)

* Foranstaltninger til videreudvikling af den fælles visumpolitik og navnlig oprettelse af et fælles visumidentifikationssystem (GD JAI/VITORINO)

* Undersøge de retlige, institutionelle og budgetmæssige følger af byrdefordelingen ved kontrol med de ydre grænser og udvikling af en fælles uddannelse for grænsemyndighederne (GD JAI/VITORINO)

* Etablere et hurtigt varslingssystem ved illegal indvandring og menneskehandel (GD JAI/VITORINO).

2. Foreslå foranstaltninger til løsning af problemerne med finansiering af terrorisme, bekæmpe korruption, gøre det lettere at gennemføre straffesagsdomme effektivt i EU og bidrage til at bekæmpe og forebygge kriminalitet og terrorisme, samtidig med at det sikres, at der er balance mellem disse foranstaltninger og foranstaltninger, som skal beskytte den enkeltes rettigheder:

* Rammebeslutning om fastfrysning og konfiskation af midler fra enheder, der kontrolleres af fysiske personer, som er involveret i finansiering af terrorhandlinger, for at sikre at lovlige forretningsaktiviteter ikke anvendes til at finansiere terrorisme (GD JAI/VITORINO)

* Rammebeslutning om fastsættelse af fælles standarder for proceduremæssige garantier for personer, der er anklaget i strafferetlige sager i EU (GD JAI/VITORINO)

3. Fremsætte yderligere forslag til foranstaltninger til konsolidering af fælles europæiske indvandrings- og asylpolitikker, herunder flere midler til Den Europæiske Flygtningefond og et bedre samarbejde med tredjelande om migration:

* Etablere et EF-handlingsprogram, der tilskynder til integration af tredjelandsstatsborgere, som opholder sig lovligt i EU (GD JAI/VITORINO OG GD EMPL/DIAMANTOPOULOU)

* Oprette et instrument relateret til en "one-stop-shop" til behandling af asylansøgninger i medlemsstaterne (GD JAI/VITORINO).

4. Styrke håndhævelsen af direktiverne til bekæmpelse af hvidvaskning af penge, gennemføre de foranstaltninger om betalingssystemer, som blev varslet i handlingsplanen for forebyggelse af svig, og forbedre samarbejdet mellem de finansielle efterforskningsafdelinger:

* Vurdere de eksisterende foranstaltninger under den tredje søjle til bekæmpelse af økonomisk kriminalitet og undersøge behovet for et EU-system til bekæmpelse af hvidvaskning af penge, der omfatter meget store kontantbetalinger (GD JAI/VITORINO).

5. Opfølgning på grønbogen om beskyttelse af Den Europæiske Unions finansielle og økonomiske interesser og oprettelse af en europæisk anklagemyndighed (OLAF/SCHREYER).

6. Sikre effektiv gennemførelse af Kommissionens sikkerhedsbestemmelser (GD ADMIN/KINNOCK).

7. Forbedre sikkerheden inden for transport, energi, folkesundhed samt informations- og kommunikationsnet:

* Etablere fælles EU-normer for sikkerheden på kernekraftværker og forbedre beskyttelsen af civilbefolkningen gennem lovgivningsmæssige forslag og andre initiativer og sørge for sikker transport, behandling og bortskaffelse af nukleart affald (GD TREN/DE PALACIO OG GD ENV/WALLSTRÖM)

* Fremsætte forslag om en forordning om oprettelse af et europæisk center for sygdomskontrol (GD SANCO/BYRNE)

* Nedsætte en taskforce for internetsikkerhed (GD INFSO/LIIKANEN OG (GD JAI/VITORINO).

8. Bidrage væsentligt til at løse konflikten i Mellemøsten og udvikle Middelhavspartnerskabet, navnlig ved at videreføre Barcelona-processen, fokusere på at fremme reformer, økonomisk samarbejde og investeringer i regionen og fortsat effektivisere MEDA (GD RELEX/AIDCO/PATTEN).

9. Udvikle associerings- og stabiliseringsprocessen på Balkan og fremme samarbejdet med Rusland og de nye uafhængige stater:

* Forhandle en stabiliserings- og associeringsaftale på plads med Albanien (GD RELEX/PATTEN).

10. Støtte den genopbygningsproces, som ledes af Afghanistans repræsentative regering, både økonomisk og politisk (GD RELEX/PATTEN OG AIDCO/NIELSON).

11. Styrke den hurtige reaktionsmekanisme og tage aktivt del i en fælles udenrigs- og sikkerhedspolitik og den civile del af den fælles sikkerheds- og forsvarspolitik (GD RELEX/PATTEN).

12. Iværksætte Erasmus World-programmet med henblik på at forbedre kvaliteten af højere uddannelse og fremme den tværkulturelle forståelse gennem et samarbejde med tredjelande (2004-2008) (GD EAC/REDING).

En bæredygtig, solidarisk økonomi

1. Foranstaltninger til endelig gennemførelse af det indre marked for tjenesteydelser gennem foranstaltninger til fjernelse af hindringerne for levering og anvendelse af tjenesteydelser, som både virksomheder og forbrugere kan få gavn af, navnlig på energi-, transport- og telekommunikationsområdet, og nå til endelig enighed om de vigtigste foranstaltninger vedrørende handlingsplanen for finansielle tjenesteydelser:

* Meddelelse om de vigtigste resultater, der er sket på det indre marked siden 1992, i forbindelse med tiårsjubilæet for det indre marked, med særlig fokus på de fordele som de europæiske borgere har haft heraf (GD MARKT/BOLKESTEIN)

* Gennemførelse af det nye rammeprogram "Intelligent energi i Europa" (GD TREN/DE PALACIO)

* Gennemførelse af de resterende aktioner i handlingsplanen for finansielle tjenesteydelser (GD MARKT/BOLKESTEIN)

* Gennemførelse og forvaltning af de nye lovgivningsmæssige rammer for elektroniske kommunikationstjenester (herunder frekvensforvaltning) (GD INFSO/LIIKANEN)

* Grønbog, der igangsætter en debat om vores rolle i forbindelse med sikring af bred adgang til tjenester af høj kvalitet af almen interesse for borgerne (SG/FORMANDEN).

2. Foranstaltninger til styrkelse af konkurrenceforholdene på det indre marked, navnlig inden for statsstøtte og beskatning, så forbrugerne tør foretage transaktioner på tværs af grænserne, og sikring af en fortsat udbygning af transeuropæiske transport- og energinet:

* Gennemførelse af nye foranstaltninger til sikring af en effektiv håndhævelse af konkurrencereglerne i forbindelse med statsstøtte, navnlig inden for post- og energisektorerne (GD COMP/MONTI)

* Grønbog om iværksættere, der skal stimulere diskussionen om Europas konkurrenceevne, og foranstaltninger til sikring af koordinering af nationale skattesystemer (GD ENTR/LIIKANEN)

* Forslag til direktiv om fair handel (GD SANCO/BYRNE)

* Foranstaltninger til samordning af de nationale skattesystemer (GD TAXUD/BOLKESTEIN)

* Lovgivningsmæssige og ikke-lovgivningsmæssige foranstaltninger, som skal tilpasse momssystemet til den moderne økonomi, navnlig eCommerce (GD TAXUD/BOLKESTEIN)

* Omkostningsrelaterede skatteforanstaltninger, som skal støtte en bæredygtig udvikling, navnlig i forbindelse med miljø-, transport- og energipolitikkerne (GD TREN/DE PALACIO, GD ENV/WALLSTRÖM OG GD TAXUD/BOLKESTEIN).

3. Initiativer, der skal forbedre samordningen af de økonomiske politikker, navnlig budgetpolitikkerne, så det sikres, at Den Økonomiske og Monetære Union fungerer effektivt:

* Foranstaltninger til forbedring af den politiske samordning mellem medlemsstaterne, for så vidt angår vurderinger af offentlige finanser, integrerede finansielle system- og strukturpolitikker og overvågning af gennemførelsen af fælles standarder for de økonomiske politikker (GD ECFIN/SOLBES)

* Gennemførelse af den nye, forenklede proces til samordning af de økonomiske politikker (GD ECFIN/SOLBES OG GD EMPL/DIAMANTOPOULOU).

4. Initiativer, som skal fremme det videnbaserede samfund, navnlig gennem udvikling og gennemførelse af en integreret strategi for et europæisk videnområde:

* Gennemførelse af et fælles arbejdsprogram fra Kommissionen og Rådet om målsætninger for uddannelses- og erhvervsuddannelsessystemerne i Europa (GD EAC/REDING)

* Gennemførelse af "Informationssamfundet for alle", navnlig gennem eEurope 2005 (GD INFSO/LIIKANEN)

* Foranstaltninger til udvikling af god praksis i forbindelse med livslang uddannelse og eLearning (GD EAC/REDING)

* Foranstaltninger til forøgelse af forskningsudgifterne med 3% af EU's BNP i 2010, navnlig gennem øgede private investeringer og gennem en handlingsplan, som skal fremme investering i forskning (GD RTD/BUSQUIN)

* Iværksættelse af det sjette rammeprogram for forskning og teknologisk udvikling (GD RTD/BUSQUIN)

* Gennemførelse af en handlingsplan om bioteknologi (GD RTD/BUSQUIN)

* Vedtagelse og gennemførelse af et nyt handlingsprogram om eLearning, hvor nye teknologier skal anvendes i den almene uddannelse og erhvervsuddannelserne (GD EAC/REDING).

5. Foranstaltninger til sikring af bæredygtighed og sammenhæng i en række vigtige politikker, især landbrug (midtvejsundersøgelse af den fælles landbrugspolitik), fiskeri, transport, energi, samhørighedspolitikken og strukturfondene (tredje rapport om samhørighedspolitikken), fødevaresikkerhed og offentlige finanser i Den Monetære Union samt effektiv opfølgning af konklusionerne fra Göteborg samt forbedring af gennemførelsen af miljølovgivningen på fællesskabsplan:

* Ud over midtvejsundersøgelsen af den fælles landbrugspolitik undersøges andre sektorer. Det gælder vin, sukker, olivenolie, tobak, bomuld og muligvis også andre produkter. Kommissionen vil fremlægge en meddelelse for de andre institutioner, som senere vil blive efterfulgt af lovforslag (GD AGRI/FISCHLER)

* Lovforslag og foranstaltninger til gennemførelse af reformen af fiskeripolitikken, f.eks. oprettelse af de første regionale rådgivende råd, etablering af en fælles fiskeriinspektionsstruktur, etablering af flerårige forvaltningsplaner for visse større fiskebestande og forslag til nødvendige foranstaltninger til gennemførelse af den nye flådepolitik (GD FISH/FISCHLER)

* Den tredje samhørighedsrapport inden udgangen af 2003, herunder de fornødne lovforslag om strukturfondene efter 2006 (GD REGIO/BARNIER, GD EMPL/DIAMANTOPOULOU OG GD AGRI/FISH/FISCHLER)

* Gennemførelse af lovgivningsmæssige rammer for fødevaresikkerhed og forslag til en forordning om anprisninger af fødevarers ernærings- og sundhedsmæssige og funktionelle egenskaber (GD SANCO/BYRNE)

* Fastlæggelse og gennemførelse af de syv tematiske strategier i det sjette miljøhandlingsprogram (GD ENV/WALLSTRÖM OG DE BERØRTE KOMMISSÆRER)

* Lovforslag til en ny kemikaliestrategi og færdiggørelse af foranstaltninger til nedbringelse af risikoen ifølge gældende regler for farlige stoffer (GD ENTR/LIIKANEN).

6. Gennemførelse af Cotonou-aftalen med henblik på effektivt at afhjælpe fattigdoms-, sundheds- og uddannelsesproblemer i Afrika og sikre effektiv gennemførelse af vore samarbejds- og partnerskabsaftaler, hvor fattigdomsbekæmpelse prioriteres:

* Endelig udformning af AVS-partnerskabsaftalerne og gennemførelse af programmer. Gennemførelse af et program for bekæmpelse af smitsomme sygdomme (GD DEV/NIELSON OG AIDCO/PATTEN SAMT GD TRADE/LAMY (for så vidt angår de økonomiske samarbejdsaftaler indgået i Cotonou)).

7. Intensivering af Doha-handelsrundeforhandlingerne med henblik på afslutning heraf inden udgangen af 2004. De bilaterale forhandlinger videreføres med Mercosur, de afrikanske og vestindiske lande og stillehavslandene, Samarbejdsrådet for Golfstaterne samt Middelhavslandene. Etablering af samhørighed mellem Den Europæiske Unions politikker for de eksterne forbindelser og udviklingspolitikkerne på en måde, der sikrer den rette balance mellem vores handelsinteresser og de bedste udviklings- og miljøresultater (GD TRADE/LAMY, GD RELEX/PATTEN, GD DEV/NIELSON OG GD AGRI/FISCHLER).

8. Gennemførelse af den social- og arbejdsmarkedspolitiske dagsorden gennem en kombination af alle fællesskabsinstrumenter (den åbne koordinationsmetode, lovgivning, den sociale dialog og støtte via strukturfondene) med henblik på at opfylde de strategiske målsætninger, der blev opnået enighed om på Det Europæiske Råd i Lissabon:

* Vedtagelse af en meddelelse om midtvejsundersøgelsen af den social- og arbejdsmarkedspolitiske dagsorden (GD EMPL/DIAMANTOPOULOU)

* Faktisk gennemførelse af den åbne koordinationsmetode gennem vedtagelse af en forbedret beskæftigelsespakke, en anden fælles rapport om social integration og indførelse af denne arbejdsmetode på pensionsområdet (GD EMPL/DIAMANTOPOULOU)

* Hensigtsmæssig opfølgning på den igangværende høring blandt arbejdsmarkedets parter vedrørende traktatens artikel 138 om beskyttelse af arbejdstagerne mod offentliggørelse af personoplysninger, sociale aspekter af virksomhedsomstruktureringer og overførsel af tillægspensioner (GD EMPL/DIAMANTOPOULOU).

9. Effektiv anvendelse af det nye konsekvensanalyseværktøj, så der opnås bedre lovgivning og fremskridt hen imod en bæredygtig udvikling (ALLE GD'ER/ALLE KOMMISSÆRER).

10. Forberedelse af etableringen af en finansiel mekanisme for bistand til ofre for naturkatastrofer.

* Gennemførelsesforanstaltningerne i forbindelse med initiativet fastlægges og et skøn over udgifterne hertil foretages i løbet af september 2002. Dette forelægges for budgetmyndigheden inden for rammerne af arbejdsprogrammet for 2003 (ALLE GD'ER/ALLE KOMMISSÆRER).